
ΚΑΤΩ ΤΑ ΧΕΡΙΑ ΑΠΟ ΤΙΣ ΣΥΝΑΔΕΛΦΙΣΣΕΣ ΤΟY 3ου Δ.ΣΧ. ΡΑΦΗΝΑΣ
ΔΕΝ ΘΑ ΠΕΡΑΣΕΙ Η ΒΙΟΜΗΧΑΝΙΑ ΤΩΝ «ΔΥΝΗΤΙΚΩΝ ΑΡΓΙΩΝ»

Το Δ.Σ. του Α΄ Συλλόγου Εκπαιδευτικών Π.Ε. Πειραιά «Ρήγας Φεραίος» καταγγέλλει  με τον πλέον κατηγορηματικό τρόπο την πρωτοφανή και αυταρχική δίωξη των εκπαιδευτικών του 3ου Δημοτικού Σχολείου Ραφήνας.
Οι συναδέλφισσες παραπέμπονται στο Πειθαρχικό Συμβούλιο την Παρασκευή 4 Σεπτέμβρη με το ερώτημα της «δυνητικής αργίας» επειδή έπραξαν το αυτονόητο παιδαγωγικό τους καθήκον, υπερασπίστηκαν το δικαίωμα των μαθητών τους στη μόρφωση και διαμαρτυρήθηκαν για τις αντιεκπαιδευτικές συγχωνεύσεις τμημάτων και το στοίβαγμα των μαθητών τους, που έγιναν στο σχολείο τους ενώ είχε ξεκινήσει η σχολική χρονιά.
Η απόφαση της διοίκησης και του Υπουργείου να σύρουν τις συναδέλφισσες στο Πειθαρχικό με το ερώτημα της «δυνητικής αργίας» αποτελεί μια άθλια μεθόδευση οικονομικής, επαγγελματικής και ηθικής εξόντωσης. Αποδεικνύεται περίτρανα ότι το νέο πειθαρχικό δίκαιο των εργαζομένων στο δημόσιο αποτελεί ένα όπλο μαζικής τρομοκράτησης που επιστρατεύουν το ΥΠΑΙΘΑ και η κυβέρνηση, προκειμένου να επιβάλλουν σιγή νεκροταφείου στα σχολεία και να τσακίσουν κάθε εστία αντίστασης απέναντι στον σχεδιασμό τους για παραπέρα εμπορευματοποίηση και κατηγοριοποίηση των σχολείων, για επιπλέον περικοπές και συγχωνεύσεις. 
Η επιβολή του καθεστώτος της δυνητικής αργίας -που στερεί βίαια από τον εκπαιδευτικό τη δουλειά του και το ψωμί της οικογένειάς του πριν καν δικαστεί- συνιστά ευθεία παραβίαση του τεκμηρίου της αθωότητας και θυμίζει μαύρες εποχές. Θέλουν να εξοντώσουν τις συναδέλφισσες παραδειγματικά για να φοβηθούν οι υπόλοιποι. Δεν θα τους περάσει!
Το εκπαιδευτικό κίνημα έχει αποδείξει ότι δεν σκύβει το κεφάλι. Η τρομοκρατία της αξιολόγησης και των πειθαρχικών διώξεων σπάει πάνω στο τείχος της αλληλεγγύης μας, όπως αποδείχθηκε και από τις πρώτες απαλλακτικές αποφάσεις για τους διωκόμενους συναδέλφους μας, που υπερασπίζονται -όπως και όλος ο κλάδος μας- την παιδαγωγική υπόσταση των εκπαιδευτικών, τα μορφωτικά δικαιώματα των μαθητών, το δικαίωμα στην απεργία και τη διεκδίκηση.
Απαιτούμε εδώ και τώρα:
 Να σταματήσουν αμέσως όλες οι πειθαρχικές διώξεις των εκπαιδευτικών στο 3ο Δ.Σχ. Ραφήνας 
 Να πεταχτεί αμέσως στα σκουπίδια το απαράδεκτο ερώτημα για θέση σε «δυνητική αργία».
 Να σταματήσει η βιομηχανία διώξεων, ο αυταρχισμός και οι απειλές της διοίκησης ενάντια στους μαχόμενους εκπαιδευτικούς.

Απαντάμε μαζικά – Στον αυταρχισμό αντιτάσσουμε την αλληλεγγύη!

Καλούμε τους/τις συναδέλφους μας να δώσουν δυναμικό «παρών» την Παρασκευή 4/9 στις 9:30 στην κινητοποίηση έξω από το Πειθαρχικό Συμβούλιο Ανθρώπινου Δυναμικού Δημοσίου Τομέα (ΠΣΑΔΔΤ) Νηρηίδων 10 (περιοχή HILTON,τέρμα Μιχαλακοπούλου).


Η ΤΡΟΜΟΚΡΑΤΙΑ ΔΕΝ ΘΑ ΠΕΡΑΣΕΙ
ΟΙ ΔΙΩΞΕΙΣ ΘΑ ΜΕΙΝΟΥΝ ΣΤΑ ΧΑΡΤΙΑ!

